Det som kan berge Hunter Biden: Fyll på 1700-tallet og en kvinnemishandler i Texas
WASHINGTON D.C. (Aftenposten): En kommende rettssak mot Hunter Biden kan få politiske følger for USAs våpenlover. Saken snur opp ned på politikken. Den 12. oktober 2018 gikk Hunter Biden inn på StarQuest Shooters & Survival Supply i Delaware. Der kjøpte han en revolver av typen Colt Cobra 38SPL.  11 dager senere fant Hallie Biden den. Hun er enke etter Hunters bror, og de to var sammen da. Hun fryktet at Hunter, som brukte ulovlige rusmidler, ville skyte seg selv. Hallie pakket Colten inn i en svart plastpose. Den kastet hun i en søppelbøtte ved en butikk.  Ble straffesak Siden den gang er Hunter Biden blitt rusfri, og hans far har flyttet inn i Det hvite hus. Navnet hans er nærmest blitt et skjellsord på USAs høyreside, og skandalene fra årene med rus har piplet frem. Ikke minst har han selv brettet ut fornedrelsen i sin biografi. Nå har episoden fra 2018 blitt en straffesak. En spesialaktor, som opprinnelig var utnevnt av Donald Trump, er den som har etterforsket Biden.  I første omgang lot han Hunter Biden få en avtale: Han skulle tilstå skattefusk. Til gjengjeld skulle han slippe straff i våpensaken. Dette utløste ramaskrik. Dommeren sa også nei. Nå er Hunter Biden i stedet tiltalt på tre punkter for våpenet: Dette er hans forsvar Biden vil etter alt å dømme erklære seg ikke skyldig. Det er likevel ikke tvil om at han kjøpte våpenet. Det er heller ikke tvil om at han på den tiden pleide å ruse seg.  Advokatene hans har derfor antydet dette som forsvar: Regelen om at narkobrukere ikke kan ha våpen, er i strid med grunnloven. Politisk kan dette bli en pikant sak der politiske forventninger snus på hodet. Den tiltaltes far, Joe Biden, vil nemlig stramme inn reglene om våpen i USA. Regelen om å forby brukere av ulovlige rusmidler å kjøpe og ha våpen er en del av dette.  Bidens regjering har derfor sterkt støttet regelen i flere rettssaker. Den er satt under press etter en sak i USAs høyesterett i fjor. Da fastslo dommerne at man ikke bare har rett til å eie våpen for selvforsvar. Man har også rett til å bære våpen. Her forklarer kommentator Christina Pletten hva kontroversene handler om: Satte en ny standard Men dommen sa også noe mer. Dommer Clarence Thomas satte en ny standard for å vurdere om våpenlover er i tråd med USAs grunnlov: Finnes det sammenlignbare regler historisk, for eksempel fra den tiden da grunnlovsfedrene levde?  Dette har lavere domstoler merket seg. I en ankesak nylig ble en person frifunnet for ulovlig besittelse av våpen selv om han innrømmet å bruke marihuana ca. 14 dager i måneden. Aktor prøvde forgjeves å vise til et forbud fra 1656 mot skyting og drikking i kolonien Virginia. Staten forsøkte også å peke på en New York-lov fra 1771 mot skyting mellom 31. desember og 2. januar.  Dommeren avviste dette som altfor tynt: Ingen av de lovene handlet om å forby folk å ha våpen. Han påpekte at Virginia-loven handlet om å spare på krutt og unngå falsk alarm om indianerangrep. New York-loven var mer å regne som et slags fyrverkeriforbud. Farens motstandere som allierte Hvis Hunter Biden og hans forsvarere har suksess i sin sak, kan de dermed være med på å velte farens politiske mål om strengere våpenlover. På den andre siden står USAs høyreside, som misliker de fleste innskrenkninger om våpen. Dermed kan Hunter Biden plutselig ha farens politiske fiender som sine litt motvillige allierte i kampen for å bli frikjent. Samtidig verserer en annen prinsipiell sak for USAs høyesterett. Problemet grenser til Hunter Bidens sak og kan få følger for den.  Banket kjæresten I saken USA v. Rahimi ble en mann i Texas straffet fordi han hadde våpen. I 2019 hadde han slått ned kjæresten sin på en parkeringsplass. Deretter halte han henne i bilen hvor hun dunket hodet i dashbordet. Senere ringte han og sa han ville skyte henne om hun sladret til noen. Zackey Rahimi ble ilagt besøksforbud. Der ble det også lagt ned forbud mot at han kunne ha våpen. Det overholdt han ikke.  Et år senere var Rahimi mistenkt i en sak, og politiet ransaket hjemmet hans. De fant en pistol, en rifle og ammunisjon. Han tilsto og ble straffet. Etter høyesteretts dom om våpen i New York, ble han derimot senere frikjent i en anke. I november skal Rahimis sak opp for landets øverste dommere.  Må møte i retten neste uke Da kan prinsippet om hvilke våpenregler som er ugyldige, bli utvidet og befestet. I så fall kan det være godt nytt for Hunter Biden. Biden skal for øvrig fremstilles for en domstol i Delaware på tirsdag. Han forsøkte å få delta i rettsmøtet via video fra California, men dommeren sa nei. Han risikerer også fortsatt tiltale for skattejuks. I tillegg til sakene i rettsvesenet er det igangsatt egne granskninger i USAs kongress av Hunter Bidens forretningsvirksomhet. Det siste er en granskning med med mål om å stille president Joe Biden for riksrett. Der er den første høringen ventet i neste uke.
Hunter Biden kjøpte en revolver mens han brukte ulovlige rusmidler og løy om rusbruken på et skjema.  Tirsdag må han møte i retten tiltalt for disse forholdene. Det er ventet at han vil erklære seg ikke skyldig. Bidens advokater antyder at regelen om at narkobrukere ikke kan ha våpen, er i strid med grunnloven. Dette kan få følger for president Bidens mål om strengere våpenlover.